Minister sê oor kwytskelding vir #FeesMustFall-studenteMichael Masutha, minister van justisie (Foto: Chantall Presence/ANA) Michael Masutha, minister van justisie en korrektiewe dienste, het onlangs met #FeesMustFall-aktiviste vergader om die pad vorentoe te bepaal vir studente wat steeds agter tralies is of deur strafregtelike aanklagte in die gesig gestaar word in verband met die betogings vir gratis hoër onderrig. Masutha het Maandag in ŉ verklaring gesê hy het Vrydag in opdrag van pres. Cyril Ramaphosa met die studente-aktiviste by die Uniegebou byeengekom. Volgens Masutha dring die studente aan op amnestie vir hul mede-aktiviste wat met die gereg gebots het weens die betogings wat deel gevorm het van die #FeesMustFall-veldtog. Die vergadering in Pretoria het gevolg op ŉ ander vergadering wat die minister Woensdag met studente in Kaapstad gehou het. “Op albei geleenthede het ek daarop gewys: In ooreenstemming met die regering se respek vir die beginsels van magskeiding en die oppergesag van die reg, het die uitvoerende arm van die regering nie die mandaat of die neiging om enige persoon of groep mense spesifieke of algemene grasie te verleen buite die bestaande grondwetlike en regsraamwerk nie,” het Masutha gesê. Die minister het daarop gewys dat die strafregstelsel verskeie alternatiewe beskikbaar stel vir direkte strafregtelike vervolging, waaronder mediasie, afwenteling en ander herstellende geregtigheidsmeganismes. Die Grondwet maak ook voorsiening daarvoor dat die president kwytskelding aan oortreders kan verleen en enige boetes of strawwe wat hulle vroeër opgelê is, kan terugtrek. Masutha sê sy departement ondersteun die kwytskeldingsproses deur aansoeke te fasiliteer en deur aanbevelings oor die aansoeke aan die president te maak vir hom om die finale besluit te neem. “In hierdie spesifieke geval het ek die volgende aan die studente voorgestel: ‘Die studente sal ŉ afvaardiging aanwys wat ŉ lys van al die betrokke studente sal voorsien – dit is die studente wat in hegtenis geneem is en nog steeds in aanhouding is, studente wat aangekla word of wag op ŉ besluit oor vervolging, studente wat tans verhoor word of reeds gevonnis is, onder wie diegene wat tans gevangenisstraf in ŉ korrektiewe fasiliteit uitdien,’” het Masutha gesê. Hy het gesê hy onderneem om dan die studente te help om die Nasionale Vervolgingsgesag (NVG) te nader om te vra dat elke student se saak heroorweeg word, spesifiek om te kyk na die erns van die aanklagte, die gewigtigheid van die beskikbare bewyse en die moontlikheid van afwenteling, mediasie of ander vorme van herstellende geregtigheid vir studente wat nog voor die hof moet verskyn. Die minister sê hy sal ook studente leiding gee oor hul aansoeke aan die NVG vir studente wat reeds aangekla is en tans verhoor word. Masutha het beklemtoon dat presidensiële kwytskelding slegs toegestaan word aan veroordeelde of gevonniste mense op grond van die inligting wat in die aansoek voorsien word en in gevalle waar die aansoeker reeds voldoende gronde hiervoor bewys het. Hy sê in geen omstandighede sal presidensiële kwytskelding vooraf bepaal word nie. Volgens die departement sal hy met die proses begin sodra die studente hul aansoeke met die relevante inligting ingedien het.